Forslag til Rådets beslutning om et flerårigt program for undersøgelser, analyser, prognoser og andre dertil knyttede aktiviteter inden for energisektoren (1998-2002) (ETAP-programmet) (98/C 261/04) (EØS-relevant tekst) KOM(1998) 423 endelig udg. - 98/0233(CNS)

(Forelagt af Kommissionen den 15. juli 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I hvidbogen »En energipolitik for Den Europæiske Union« (1) foreslås der en ny fremgangsmåde for overvågning af energitendenserne, der er baseret på samarbejde med medlemsstaterne, og som gør det muligt at opnå en yderligere fordel ved at udlede og fremme de bedste metoder, ved at fremme samarbejdet om analyser og ved at tilskynde til udveksling af knowhow på det berørte område;

i Rådets resolution af 8. juli 1996 (2) om den ovennævnte hvidbog fandt det, at Fællesskabets afgørelser på energiområdet skal træffes på baggrund af en fælles analyse af energisituationen og af fremtidige tendenser inden for energisektoren, og det opfordrede Kommissionen til at tilrettelægge et samarbejde mellem medlemsstaterne;

i konklusionerne af 11. maj 1998 om Kyoto-protokollen udtrykte Rådet sin tilfredshed med Kommissionens fremlæggelse af energipolitikkens valgmuligheder med henblik på, hvordan der kan reageres på udfordringerne i forbindelse med klimaændringerne, og det understregede nødvendigheden af at udarbejde en fælles analyse om de økonomiske virkninger af at reducere drivhusgasemissionerne;

Det Europæiske Råd i Cardiff opfordrede i sine konklusioner Rådet (energiministrene) til at sikre en effektiv integrering af miljøet og en bæredygtig udvikling inden for sit politikområde og anmodede Rådet og Kommissionen om at sørge for, at deres organisatoriske rammer fastlægges således, at de kan gennemføre processen; derfor bør der udformes passende indikatorer til at følge, hvilke fremskridt der gøres på området;

konsolidering og overvågning af det indre marked for energi udgør højtprioriterede opgaver for Fællesskabet og medlemsstaterne; der er derfor vigtigt, at energitendenserne og -problematikken analyseres på fællesskabsplan i samråd med sektoren;

der bør derfor fastlægges et særprogram for undersøgelser, analyser, prognoser og andre dertil knyttede aktiviteter inden for energisektoren under det flerårige rammeprogram for aktioner inden for energisektoren (1998-2002);

det er ønskeligt, at disse analyser, undersøgelser, prognoser og tilknyttede aktiviteter ikke overlapper aktiviteter af samme art, der gennemføres af andre internationale organisationer eller af medlemsstaterne;

visse af disse aktiviteter skal stå åbne for deltagelse fra internationale organisationer med kompetence på energiområdet, så som Det Internationale Energiagentur, repræsentative industriorganisationer og visse tredjelande, i overensstemmelse med de regler, der gælder for Fællesskabets forbindelser med disse organisationer og lande;

alle disse aktioner bør samordnes med andre aktiviteter, der gennemføres i Fællesskabet, i medlemsstaterne, i tredjelande og inden for internationale organisationer;

i overensstemmelse med konklusionerne fra Det Europæiske Råd i København i juni 1994 og med den meddelelse, som Kommissionen forelagde Rådet i maj 1994 om emnet, er det ønskeligt af politiske og økonomiske årsager at åbne programmet for deltagelse fra de associerede lande i Central- og Østeuropa, samt for Cypern;

med henblik på vedtagelse af dette program indeholder traktaten om oprettelse af Det Europæiske Fællesskab ingen anden hjemmel end artikel 235 -

VEDTAGET FØLGENDE BESLUTNING:

Artikel 1

1. Under rammeprogrammet for aktioner inden for energisektoren iværksætter Fællesskabet for perioden 1998-2002 et særprogram for undersøgelser, analyser, prognoser og andre dertil knyttede aktiviteter med henblik på den fremtidige udvikling af den europæiske energipolitik, i det følgende benævnt »ETAP-programmet«.

2. Ud over de højtprioriterede mål, der er nævnt i artikel 1, stk. 2, i Rådets beslutning om et flerårigt rammeprogram for aktioner inden for energisektoren, tager ETAP-programmet sigte på:

- på fællesskabsplan at fastlægge en fælles metode til undersøgelser, analyser, prognoser og dertil knyttede aktiviteter inden for energisektoren,

- at fremme markeds- og energipolitikanalyser på fællesskabsplan og i medlemsstaterne,

- at analysere og evaluere energi- og miljøspørgsmål, især i relation til klimaændringerne,

- at analysere og evaluere udviklingen på energimarkederne i Europa og i verden,

- at bidrage til indkredsning og udbredelse af de bedste analysemetoder og -praksisser,

- at fremme informationsnet på energiområdet,

- at udvikle en aktiv politik for formidling af de opnåede resultater.

Artikel 2

De disponible bevillinger fastlægges for hvert budgetår af budgetmyndigheden i overensstemmelse med de finansielle overslag og budgetdisciplinen.

Artikel 3

For at nå de i artikel 1, stk. 2, nævnte mål kan Fællesskabet iværksætte og/eller fremme - direkte eller i samarbejde med de interesserede parter - og/eller bidrage finansielt til følgende foranstaltninger:

1. observation, overvågning og udveksling af sammenlignelige oplysninger på energiområdet samt gennemførelse af undersøgelser, analyser og prognoser om alle aspekter af energiaktiviteter, herunder udviklingen i tendenserne, på markederne og i priserne,

2. ydelse af teknisk og metodologisk bistand til projekter for at indkredse og udbrede den bedste praksis inden for følgende områder: analyse- og prognosemetoder, metoder til indsamling af energidata, adgang og udveksling via elektroniske net og alle andre foranstaltninger, der er relevante for at nå det generelle mål,

3. bistand til at udvikle forbindelser inden for energiproduktionssektoren, brugerkredse, universitetskredse og administrationerne med henblik på at fremme den politiske og økonomiske forskning med tilknytning til energiområdet,

4. iværksættelse af alle initiativer, der kan tilskynde til en bedre formidling af de opnåede resultater, herunder udarbejdelse og offentliggørelse af rapporter og afholdelse af workshopper, seminarer og konferencer.

Artikel 4

1. Kommissionen forestår den finansielle gennemførelse og iværksættelsen af ETAP-programmet.

2. Ved den finansielle gennemførelse og iværksættelsen af programmet bistås Kommissionen af det udvalg, der er nævnt i artikel 4 i Rådets beslutning om et flerårigt rammeprogram for aktioner inden for energisektoren.

3. Kommissionen udarbejder hvert år et programforslag for de aktioner, der skal iværksættes det følgende år, og forelægger det for det i stk. 2 nævnte udvalg.

Artikel 5

Undersøgelsen og den interne og eksterne evaluering af gennemførelsen af nærværende program foretages i overensstemmelse med artikel 5 i Rådets beslutning om et flerårigt rammeprogram for aktioner inden for energisektoren.

Artikel 6

ETAP-programmet står åbent for deltagelse fra de associerede lande i Central- og Østeuropa i overensstemmelse med de betingelser, herunder de finansielle bestemmelser, der er fastsat i tillægsprotokollerne til associeringsaftalerne eller i selve associeringsaftalerne, for så vidt angår deltagelse i fællesskabsprogrammerne. Programmet står også åbent for deltagelse fra Cypern på grundlag af yderligere bevillinger efter samme regler som dem, der gælder for EFTA-landene, i overensstemmelse med de procedurer, der aftales med disse lande.

Artikel 7

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende.

Artikel 8

Denne beslutning er rettet til medlemsstaterne.

(1) KOM(95) 682 af 13.12.1995.

(2) EFT C 224 af 1.8.1996.